M. Horváth Ágnes

**ODABENT**

Karanténdráma

ANYA

ÉVA (lány)

ANYA TESTVÉRE

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*A színpad háromosztatú. Három kis lakás egymás mellett. A baloldaliban, a háttérben kis konyhapult látható, szemben vele ágy, előrébb a színpadhoz közelebbi oldalon háttal egy TV, előtte fotel, mellette telefonasztalka.*

*A középső „dobozban” az előtérben konyhapult, a háttérben kanapé, előtte meditációs párna. A jobboldali „dobozban” az ablakimitációval szemben konyhapult, az előtérben egy ágy, szemben TV, mellette falra szerelt telefonon.*

*A lakók: balról a nyolcvanéves anya, középen az 50 éves lánya, jobbról a hetvenéves nagynéni.*

*A lakások térben távol vannak egymástól, csak a színpadon kerülnek egymás mellé. Az anya vidéken, a nagynéni Budapesten, a lány, Budapest közelében lakik.*

*Amelyik lakásban éppen zajlanak a történések, erősebben van megvilágítva.*

1. *Jelenet*

*Fény: a bal oldali és középső dobozban.*

*A bal oldali lakás van megvilágítva. Az idős nő a TV előtt ül, arcán tükröződik a villogó kép, amikor megcsörren a telefon. Lassan feláll és odatopog. Felveszi.*

*A középső dobozban az ötvenes nő is telefonál. A 80 éves és a 50 éves egymással beszélnek. Anya és lánya.*

* Szia anyukám, hogy vagy?
* Hogy lennék kislányom, ahogy szoktam.
* Anyu, mi lenne, ha lemennék érted és elhoználak? Itt van minden, kaja, ki tudsz menni a kertbe, nem lennél bezárva.
* Nem, nem...jó ez így nekem. Más tempóban élünk, csak zavarnálak titeket. A gyerekek jól vannak?
* Igen, jól. Sütöttem sütit.
* Ugye vigyáz Gábor, amikor vezet, most is volt egy csúnya baleset!
* Anyu! Mondtam, hogy ne nézz TV-t, kérlek, direkt szennyeznek bennünket! Ráadásul nézed azokat a bulvár mocskokat! Szándékkal keltik a félelmet az emberben!
* Jól van kislányom. Hagyjuk ezt... Most nem akarok erről beszélni...
* Értem anyukám, de felkavar téged! Azért nem tudsz aludni! Anyu, tudod, mindenki a saját lelkibékéjéért felelős.
* Jól van kislányom, most tegyük le inkább!
* De anyu, ugye nem járkálsz ki? Nem szabad most!
* Csak egy kiló kenyérért mentem le.
* De anyuka, nem szabad! Azért kértem meg Jucit, hogy vásároljon be neked, hogy ne kelljen kimenned!
* El kell mennem orvoshoz is...
* Most??? Anyu úristen, most akarsz orvosi rendelőbe menni??? Az egy vírustanya!!
* Ne kiabálj velem kislányom...Nyugtatót kell felíratnom.
* Anyu nem kiabálok, csak hangosabban beszélek, hogy halljál.
* Jól van, most már tegyük le, szia.

*A bal oldali dobozban a néni visszatopog a TV-hez és nézi. A járvánnyal kapcsolatos spanyolországi halálesetekről számolnak be. Beúszik a térbe a bemondó hangja: „...a holttesteket már jégpályákon hűtik, mert egyelőre nem tudják hol elhelyezni őket.”*

*A középső dobozban az ötvenes nő leteszi a telefont és a háttérben elterül a kanapén és a mennyezetet nézi. Elhalványul a fény.*

*Fény: a bal és jobboldali dobozban.*

*A jobboldali dobozban a hetvenéves nő felnyúl a falra a telefonért és hív valakit. A nyolcvanévesnél, nővérénél csöng ki. A baloldali dobozban a néni nehézkesen feláll és odatopog a készülékhez. A háttérben villog a TV.*

* Szervusz Anikám!
* Szia Mimike!
* Mit csináltál ma?
* Felvettem a nyugdíjamat. Aztán elmenten a bankba, befizettem a számlámra.
* Jól van, ki is kell menni, nem lehet egész nap a lakásban ülni. Ez csak olyan, mint egy sima influenza. Különben is, én már szerintem tavaly novemberben túlestem rajta, amikor jöttem haza a szanatóriumból, olyan rosszul voltam.
* Én is azt gondolom. Tudod Anikám, amikor meséltem neked, hogy azt a csúnyát köptem, na akkor.
* Áh, persze, nincs itt semmi, csak felfújják az egészet!
* Na majd hívlak holnap. Szia.
* Szia.

*Mindhárom dobozban éjszakát imitáló sötét lesz. A jobb oldali dobozban a nyolcvanéves asszony álmában felül és valakihez beszél ültében. Majd feláll, takarót keres és betakarja a fotelban a nem létező alakot. Majd visszafekszik. Kis idő múlva ismét felül és beszél valakihez.*

* De most miért jöttetek? (darabig várja a választ).
* Már nagyon fáradt vagyok..., feküdjetek le... Gyere betakarlak... Pihenjetek kicsit, aztán most már menjetek el.

*Odalép a fotelhez, takargatja, majd visszacsoszog az ágyához és lefekszik.*

1. *Jelenet*

*Fény: a bal és középső doboz világít. A jobb oldaliban a TV képe villog. A hetvenéves asszony az ágyon fekszik, pléddel betakarva. Kintről besüt a nap. Aztán felkel, el kezd öltözködni a háttérben és a hátul lévő ajtón kilép a lakásából. A bal dobozban, a nyolcvanéves néni pakolgat valamit a konyhapulton, majd bemegy és leül a TV elé. A kép az arcán villog.*

*A középső dobozban az ötvenes nő a számítógép mellett ül, oldalról látjuk munka közben, kattintgat. Majd megcsörren a telefonja, egyeztet.*

* Pálfi Éva, jó napot kívánok.
* ...
* Értem. Ez úgy néz ki a gyakorlatban, hogy a havi óradíjat kell egyben kifizetni, előre.
* ...
* Igen, átküldöm a számlaszámom. Szabad időpontom van még kedden és csütörtökön 17:00-18:00-ig.
* ...
* Jó, akkor beírom, és amint megérkezett a pénz a számlámra, visszajelzek és a következő alkalommal már kezdhetünk is. Skype, mikrofon, könyvek, akkor minden megvan.
* ...
* Igen, mindig meg kell csinálni, mert csak így tudunk haladni. Elvégre Ön akar franciául tanulni, nem én.
* ...
* Rendben. Akkor kedden. Viszhall!

*A nő kinyomja és újabb számot pötyögtet be. A bal dobozban, a nyolcvanéves asszonynál csöng ki.*

*A néni felveszi, majd kinyomja. Ezt kétszer megismétli. A középső dobozban az ötvenes nő bosszankodik. Újból pötyögtet. Kicsörög. A néni felveszi, rekedtes hangon, halkan szól bele:*

* Itt vagyok, Anikám Te vagy az?
* Nem anyukám. Én vagyok, Éva!
* Éva? Éva, jól van. Tegnap beszéltünk.
* Nem anyuka, én vagyok az, Éva!
* Ja te vagy az! Azt hittem, hogy Anika!
* Nem, én vagyok az, a lányod. Jól vagy anyukám?
* Jól.
* Kicsit gyenge a hangod...
* Nem aludtam jól, rosszat álmodtam.
* Megint a szellemkéid?
* Hát, már egy kicsit kezd zavarni. Voltam a doktornőnél, mondta, hogy el kellene mennem a neurológiára. De most már én is azt mondom...
* Anyu, te elmentél az orvoshoz ilyen járványhelyzetben? Úristen!
* De nem mehettünk be egyszerre, egy doboz volt az ajtóban egy székre rakva. Ott vártunk.
* De anyukám! A vírus ott lehet a váróban is. Úristen!
* Jól van kislányom...Gyerekek jól vannak?
* Jól. Fanny tegnap belelépett egy üvegszilánkba...(észbe kap, gyorsan korrigál) de nem lett semmi baj!
* Istenem, nehogy vérmérgezést kapjon!
* Dehogy anyu! Kitisztítottuk, ebcsont beforr!
* De azért figyeljétek a piros csíkot!
* Jó, jó. Anyukám te pedig maradj otthon! Ne rohangálj! Ha levegőzni szeretnél sétálgass, de ne menj nyilvános helyekre!
* Jól van kislányom...Szia.
* Szia.

*A nyolcvanéves néni visszaül a TV elé, arca kéken villog. „New Yorkban közparkot jelölt ki a polgármester a holttestek eltemetésére” – szűrődik be a hírolvasó hangja. A néni feláll, a készüléket úgy hagyja, magára veszi a kabátját és kilép a hátrafelé nyíló bejárati ajtón.*

*Fény: középső doboz.*

*Bal oldalt sötét. Középen fény. Jobbról félhomályos: benne a hetvenes nő takarítgatja a konyhát. Majd felöltözik és elmegy otthonról. Sötét. A középsőben az ötvenes nő leteszi a telefont. Nagyokat lélegzik, a bal melle fölött masszírozza a mellkasát. Lézeng egy darabig, majd a konyhapulthoz megy. Főzni kezd.*

* Fanny pakold ki a mosogatógépet! – kiabál hátrafelé, miközben pakolgat.
* ... (elmosódott hang hallatszik)
* Nem érdekel, hogy nincs kedved, gyere csináld meg! Ez az egy dolgod van, amióta itthon vagy és erre is lusta vagy!
* ... (elmosódott válasz).

*A nő lecövekell, a hátsó rész felé néz dühösen, kezében a konyharuha.*

* Értem! Én vagyok a vírus, és miattam nem mehetsz ki! Gondolkozz már egy kicsit, kislányom! (odavágja a konyharuhát a pulthoz, leül a meditációs párnára, mélyeket lélegzik és megpróbál lenyugodni).

*Fény: középsőben félhomály: a nő meditál.*

*Jobb doboz sötét, bal világos. Visszaért a nyolcvanéves néni. Leveszi a kabátját, leül a TV elé. Majd a telefonhoz tipeg és tárcsázik. A jobb doboz is világos lesz, visszaér a hetvenes nő, csörög a telefonja. Kabátban veszi fel a készüléket.*

* Anikám! Otthon vagy?
* Persze Mimike mi a baj?
* Semmi, csak felhívtalak. Minden rendben?
* Igen, de most értem haza. Mimike, mindjárt visszahívlak, csak hadd vetkőzzem le!
* Jó.

*A nyolcvanas asszony leteszi a telefont és leül a TV elé. Politikát hallgat. A várható gazdasági válságról van szó: „...százezrek veszítik el a munkahelyüket. A gazdasági válság elkerülhetetlen.” Az idős asszony feláll, hosszasan keresgél valamit a szobában, szatyrot vesz magához és kimegy. A bal doboz elsötétül.*

*A jobb oldali dobozban hiába telefonál a hetvenes nő, nem veszi fel senki a kagylót. Beül az ágyba, bekapcsolja a TV-t, félhomály lesz. A középső dobozban világos lesz. Az ötvenes nő befejezi a meditációt és telefonál: a bal dobozban csörög a telefon, de nem veszi fel senki. Az ötvenes nő idegesen járkál, pakol, leül egy kicsit a számítógép elé, felpattan, pakolgat. Majd elkezd süteményt sütni.*

1. *Jelenet:*

*A bal doboz sötét. A középső doboz félhomályban, az ötvenes nő még mindig a konyhapultnál tevékenykedik. A jobb dobozban a hetvenes nő az ágyban fekszik és TV-t néz.*

*A bal dobozba hátul, az ajtón megérkezik a nyolcvanéves asszony. Lekabátol, belép a szobába és bekapcsolja a TV-t. Megrázó képsorok villognak az arcán. „Egy amerikai áruházban a biztonsági kamerák rögzítették azt a felvételt, amit most bemutatunk. Emberek egy csoportja baseball ütővel törte be egy áruház kirakatát és megindult a fosztogatás. Mindenki vitte, amit ért.”*

*Az idős asszony feláll, a telefonhoz nyúl.*

* Kislányom jól vagytok?
* Igen, anyukám, minden rendben. Mi a baj?
* Semmi kislányom, csak le kell mennem a postára!
* De anyukám, már voltál délelőtt!
* Igen, de megint bedobtak valamit! Fannika jól van?
* Igen, anyu.
* Na jó, indulok. Szia!
* Anyu...! (de az idős asszony már letette a kagylót.

*A bal dobozból, hátul, kilép a nyolcvanas asszony. A bal doboz sötét lesz. A másik két doboz félhomályos, az ötvenes nő meditál, a hetvenes TV-t néz.*

*A bal doboz ismét világos lesz, visszaér a nyolcvanas néni. Lekabátol, bekapcsolja a TV-t és el kezd telefonálgatni. A hetvenévest hívja.*

* Anikám, azt mondták a postán, hogy nem tudják odaadni a levelet, mert már régi.
* Mi a régi, Mimike?
* Hát a papír...
* Milyen papír?
* Hát, amit odaadtak...
* Jól van Mimike, biztos fárasztó napod volt, feküdj most már le. Majd holnap beszélünk.

*A nyolcvanéves asszony lerakja, és találomra, rövidlátó szemmel nézegetve, néhány gyógyszert vesz be. Iszik egy pohár vizet, majd leül a TV elé.*

*Újból tárcsáz. A hetvenes nőt hívja.*

* Mi a baj Mimike? – veszi fel az asszony húga.
* Semmi, Anikám, csak ma még nem beszélgettünk.
* Mimike, az előbb raktuk le a telefont.
* Jól van Anikám, akkor majd holnap hívlak.

*A középső és a jobb oldali szoba is éjszakai fénybe sötétül, az ötvenes és a hetvenes nő is alszik.*

*A bal oldali szobában félhomály van, a nyolcvanas néni nem nyugszik, valamit keresgél, pakol, jön-megy. Végül lefekszik, de az ágyból is kétszer kel ki, pakolgatni. Gyógyszert vesz be. Lefekszik, elalszik.*

*Egyszerre felül és valakihez beszél.*

* Mit akarnak? Menjenek innen, ez az én lakásom!
* ...

*néz bele a néni a sötétbe és az ágyon ülve, hálóingben beszél valakikhez*

* Mit keres? Ez az én lakásom! Hogyan jöttek be?
* ...

*a néni feláll és a telefon felé indul*

* Menjenek innen! Hívom a rendőröket. (a néni tárcsáz)
* Tessék, ügyelet!
* Valaki járkál a lakásomban!
* Hol tetszik lakni?
* Szarvason.
* Jó, kapcsolom az illetékes kapitányságot.

*kicsit elsötétül a kép, amint a nyolcvanas asszony a rendőrökkel telefonál, majd világos lesz teljesen a doboz. Csöngetnek, rendőr lép a lakásba. Szétnéz, de nem talál senkit.*

* Jól van mama, nincs itt senki. Tessék lefeküdni! Vegyen be nyugtatót! Jó éjszakát!

*az idős asszony bezárja az ajtót, iszik egy pohár vizet és bevesz egy szem gyógyszert. Nem tudni mit, alig látja.*

*Lefekszik, de kis idő múlva megint látszik a hátán, hogy fülel, majd felül és valakihez beszél.*

* Hogy jöttek be már megint? Bebújtak a fürdőszobába? Menjenek innen!

*Feláll, lassan a telefonhoz topog, és újból hívja a rendőröket.) Majd a teljes kivilágításban a fotelben ül és vár. Közben szemmel tartja a „vendégeit”.*

*Csöngetnek. Nem rendőrök, mentősök érkeznek ki, a néni csodálkozva néz, hogy ő már a rendőröket várta, mert járkálnak a lakásában. A mentős körbenéz.*

* Jól van mama, tessék öltözni, mert bevisszük a kórházba!
* De én jól vagyok...én a rendőröket hívtam..., járkált valaki idebent...
* Jól van, ne tessék húzni az időt, nincs itt senki, már megnéztem! Tessék jönni, bemegyünk a kórházba!

*Az idős asszony vonakodik, de lassan magára vesz egy kabátot, belekarol a mentős és kikíséri az ajtón.*

1. *Jelenet*

*A bal oldali szoba teljesen sötét. A középső szoba világos, az ötvenes nő a lányával, Fannyval vitatkozik.*

* Hogy mondhatsz ilyet, hogy ez szar?
* ...(tompán hallatszó válasz)
* Neked fogalmad nincs arról, mi zajlik most! Más örülne, ha így tele lenne a hűtőszekrénye, te meg nyavalyogsz, hogy ez nincs, az nincs! NEM-TUDUNK-BOLTBA-MENNI! Fogd fel végre!

*A jobb oldali szoba világos. A hetvenes nő idegesen fel-alá járkál, miközben tárcsáz. Az ötvenes nőnél csörög a készülék.*

* Mimit hajnalban bevitték a pszichiátriára!
* Micsoda???De miért???? Úristen!
* Éva, én sem tudok többet, engem is a kórházból hívtak. Nem tudom, hogy mit vitt be magával, de biztos szüksége lesz ruhára, törölközőre, tisztálkodószerekre.
* Oké, lemegyek Szarvasra.

*A jobb oldali szoba világos. A hetvenes nő, egyfolytában telefonál, ügyintéz.*

*A középső szoba is sötét lesz, az ötvenes nő kabátot vesz magára és a hátsó ajtón kilép.*

*Kis ideig a jobb oldali szobát látni, amint a hetvenes nő, folyamatosan telefonálgat, majd a fény félhomályra vált, az asszony továbbra is ügyintéz.*

*A bal oldali szoba világosodik ki, ami immár egy kórházi kórterem. Három ágy látszik egymás mellett, oldalról, az előtérben asztal, rajta kórházi telefon. Megcsörren. Csak egy kéz nyúlik be oldalról a díszletbe, felveszi a kagylót, majd Rózsa Emíliáért kiált.*

*A nyolcvanéves néni lassan reagál a szólításra, tipegve lép a telefonhoz.*

* Te vagy az kislányom?
* Igen anyuka, én vagyok!
* Nem tudom miért, behoztak ide, kislányom. Rosszat álmodtam, tudod.
* Igen anyukám. Van valamire szükséged?
* Törölközőre, meg nem hoztam fésűt, kislányom. Két hétig se ki, se be, tudod, a karantén.
* Rendben anyu, most megyek hazafelé, beküldöm, amit kértél. Szeretlek.
* Szervusz kislányom.

*A bal oldali szoba félhomályos lesz, az ágyakon fekszenek a betegek. A középső szoba kivilágosodik, az ötvenes nő ér haza. Leül az ágyra és kabátban, fáradtan elterül rajta. A jobb oldali szobában is világos lesz, a hetvenes nő az unokahúgát, az ötvenes Évát hívja.*

* Szia Éva! Voltál otthon, bevitted, amit kért?
* Igen. De nem mehettem be hozzá, csak leadtam a portán a holmit.
* Jó. A doktornővel beszéltél?
* Anika, mondom, nem mehettem be! Az autóból hívtam fel! Nem tud semmit sem mondani, próbálják beállítani a gyógyszerét.
* Anyával beszéltél?
* Igen, vele is délelőtt, telefonon. Nagyon összeszedett volt. Azt mondta, hogy megpróbálja elintézni, hogy kijöhessen....bár ez nem túl logikus...hogy intézné el??
* Na, majd meglátjuk, mit mond a doktornő.
* Igen. Szia. Akkor majd holnap.

*Mindhárom szoba elsötétedik. A bal oldaliban félhomály van, a nyolcvanéves néni matat, beszél az éjszakába. Injekciót kap, lefektetik.*

*Mindhárom szoba világos. A bal oldaliban a nyolcvan éves néni az ágy szélén ül, maga elé mered. A középsőben az ötvenes asszony a számítógép előtt dolgozik, a bal oldaliban a hetvenes nő a konyhapultnál pucolja a répát, időnként hosszan kimered az ablakon. Megcsörren a telefonja.*

*Az unokahúga az.*

* Szia!
* Szia! Az imént beszéltem Mimivel, nagyon zavaros volt...
* Gondolom...tudod, már régóta gyanítom, hogy baj van. Anika, ez demencia! Anyu eltévedt a múltkor a temetőbe menet. A temető neve sem jutott eszébe. Keveri a mennyiségeket. Neki a háromezer, az harmincezer vagy háromszáz.
* Tudom...
* El sem tudom képzelni hogyan fizet a boltban...
* Jó, hát én is keverem már ezeket...
* De Anika, ezt már nem lehet a szőnyeg alá söpörni! Egészen biztos, hogy anyu már nem mehet haza egyedül. Már nem élhet önálló életet.
* Hát igen, ez valószínű...
* De el sem tudom képzelni, ezt hogyan magyarázzam meg neki...az otthonnak még a gondolatától is iszonyodik.
* De Éva, azt verd ki a fejedből, hogy hazaviszed magatokhoz! Egy demens beteg nagyon nagy teher. Tönkre mehet benne a családi életetek!
* Jó, de akkor mit csináljak???? Ha a szívemre hallgatok idehozom. Ha az eszemre, otthonba.
* Várjuk meg mit mond a főorvosnő!
* Jó. Várjuk meg!

*A bal oldali és a középső szoba világos. A jobb oldali félhomályos, a hetvenes nő az ágyban fekszik, alszik.*

*Az ötvenes nő a kórházat hívja. A bal oldali szobában csörög a telefon. Egy kar nyúl be a díszletbe és veszi fel: - Emília néni, telefon, a lánya az! – kiáltja a hang.*

* Hogy vagy anyukám?
* Fáj a derekam..., az ágyból se tudok kikelni... vécére se tudok elmenni... Meg éjszaka rugdossák az ágyamat... Meg bántanak...
* Kicsodák, anyukám???
* Á,... nem lehet itt erről beszélni...Csak annyit mondhatok,.... hogy rosszabb a helyzet, mint gondolnád...
* Értem, anyukám...
* Kislányom, nem tudom, hogy meddig fogom itt ezt bírni...Talán holnapig...de holnapután már biztos nem...ne haragudj kislányom...vigyázzatok magatokra...szia.
* Szeretlek anyukám...

*Mindhárom szoba félhomályos. Mindhárom nő az ágyon ül. A bal oldalon, a nyolcvanéves néni, görnyedten, két kezét a térdén tartva, összezárt lábbal néz a semmibe. Az ötvenes nő, középen felhúzott térdeit ölei és ringatja magát. A jobb oldali dobozban a hetvenéves asszony a kezét tördeli és maga elé néz, miközben a háttérben villog a TV.*

*Sötét*

2020